Google Hangouts срещу Skype – какви са приликите и разликите между двете услуги | Digital.bg
Google Hangouts и Skype не са толкова популярни услуги, колкото преди. Въпреки това те все още имат своите фенове, които ги използват както за лична, така и за бизнес комуникация. Основната цел и на двете чат услуги е една и съща, но има много разлики между тях по отношение на функциите, които предлагат.
От Android Authority са направили обощение на разликите и приликите между Hangouts и Skype. От информацията по-долу ще разберете коя от двете услуги е по-добра за бизнес потребителите. Има и подробности за платените опции, които Hangouts и Skype предлагат за компаниите, които се нуждаят от допълнителни функции.
Както Hangouts, така и Skype предлагат основните функции, които се очакват от едно чат приложение. Те ви позволяват да изпращате съобщения до контактите си, както и да извършвате видео и аудио разговори. Освен това имате възможност да споделяте файлове – видеоклипове, изображения и документи.
Груповият чат се поддържа и от двете услуги, въпреки че ограниченията, които налага всяка от тях са различни и ще бъдат разгледани по-нататък в тази статия. И двете услуги могат да се използват в мрежата и на мобилни устройства. Те поддържат редица различни платформи (Windows, Android, iOS…), а съобщенията се синхронизират между устройствата.
Както бихте очаквали и двете услуги са напълно безплатни, но предлагат възможността да добавите кредит към акаунта си, който след това да бъде използван, за да се обадите на някой телефонен номер от вашия Hangouts или Skype акаунт. По отношение на качеството и бързината – в това число изпращане на съобщения и извършване на видео / аудио разговори, няма голяма разлика между двете услуги.
Въпреки че на пръв поглед двете услуги са доста сходни, те са много, много различни. Hangouts е много по-опростен и с много по-малко функции от Skype. Например, Skype ви позволява да изтривате и редактирате изпратените от вас съобщения. Можете също така да реагирате на съобщения с различни емоджи, да цитирате съобщения, да препращате съобщения към различен контакт. Можете дори да изпращате аудио съобщения безпроблемно и да създавате анкети. С Google Hangouts не получавате нищо от това.
Що се отнася до видео чата, можете да провеждате групов видео чат с до 50 души в Skype, докато Hangouts позволява до 25 души. Skype също предлага куп страхотни функции за видео чат. Можете да споделяте екрана си с други, да записвате чата и дори да включвате субтитри.
Любопитно: Какво е Zoom, колко струва и заслужава ли си да го използваме
Hangouts, от друга страна, не предлага нищо подобно. Той ви позволява да виждате и да говорите с един или повече хора и това е всичко. Няма налични полезни допълнителни функции, като тези в Skype. Можете обаче да използвате филтри, които правят разговора малко по-интересен. Например, можете да сложите пиратска шапка на главата си, но тази функция е достъпна само на настолни компютри.
Що се отнася до сигурността. И Skype, и Hangouts криптират данните между вашето устройство и сървърите на компаниите. Това означава, че е много трудно, ако не и невъзможно, някой да подслушва разговора ви, докато сте на обществен Wi-Fi, но и Microsoft (собственик на Skype), и Google (собственик на Hangouts) могат технически да видят вашите съобщения и друга активност, ако поискат.
Въпреки това, за разлика от Hangouts, Skype предлага и криптиране от край до край, което основно означава, че изпратените съобщения не могат да бъдат видени от Microsoft или някой друг. За да използвате тази функция, трябва да отворите „Private conversation” с ваш контакт. Но бъдете готови да изгубите редица функции, включително опции за редактиране, изтриване и препращане на съобщения.
Има и голяма разлика между двете услуги, що се отнася до потребителския интерфейс. Въпреки че това се свежда до личните предпочитания, трябва да знаете, че Skype има по-модерен дизайн, който е много по-приятен за очите от този на Hangouts.
Въпреки че и двете услуги са достъпни на много платформи, само Skype има приложение за Windows, докато Hangouts трябва да се използва през браузър на Windows компютър. Предимството на Hangouts обаче е, че можете да го използвате с Google акаунт, който вероятно вече имате. Трябва да се регистрирате за Microsoft акаунт, за да използвате Skype (ако още нямате такъв). Друго, което си струва да се спомене, са рекламите. За съжаление в приложенията на Skype ще видите досадни реклами.
Коя услуга е по-подходяща за вас?
Като цяло, Skype е по-добрият вариант. Изглежда много по-добре и предлага много повече функции. Особено привлекателна е възможността за редактиране или изтриване на изпратените съобщения, както и възможността за реакция на получените съобщения. Освен това може да започнете разговор, който предлага криптиране от край до край.
Трябва да имаме предвид обаче, че Hangouts има и предимства пред Skype, макар и само няколко. Първото предимство е липсата на реклами, което е достатъчно добра причина някои да пренебрегнат Skype и да изберат Hangouts. Второто е, че Hangouts е част от профила ви в Google, така че не е необходимо да се регистрирате за услугата отделно. Същата парола, която използвате за Gmail и YouTube, може да се използва и за влизане в Hangouts (въпреки че веднъж влезли в една услуга, вие автоматично влизате във всички тях и ако работите с всички едновременно, ще се наложи да селогнете само в началото).
Ако все още не може да направите своя избор, тествайте и двете услуги, за да получите малко практически опит. Освен това вземете под внимание кое от тези две приложения се използва от вашите приятели и семейство. Услугата за съобщения е безсмислена, ако нямате с кого да разговаряте, независимо колко е добра.
Друго важно нещо, което трябва да имате предвид е, че Google планира да спре своето приложение Hangouts. То ще бъде заменено от Hangouts Chat и Hangouts Meet, които вече са достъпни за бизнес клиенти.
Skype и Hangouts за бизнес потребители
Що се отнася до груповите видео чатове, Skype е много по-добра опция. Услугата позволява чат с до 50 души, вместо само 25, поддържани от Hangouts. Skype също така ви позволява да записвате среща, както и да споделяте това което е на вашия екран. Но въпреки че е по-добра опция, тя все още не е подходяща за много бизнеси, тъй като липсват някои удобни функции, като например да изключите вашия микрофон или микрофона на някой от участниците.
Поради тази причина и двете компании имат платени услуги, насочени към големи и малки предприятия. Google има две: Hangouts Chat и Hangouts Meet. Първата от тях позволява изпращане на съобщения, еднопосочно или в рамките на групов чат. Hangouts Meet, от друга страна, е инструмент за видео и гласови конференции, който позволява до 250 участници в разговор чрез най-скъпия план.
Microsoft предлагаше услуга, наречена Skype for Business, но я замени с Microsoft Teams – услуга, която комбинира изпращане на съобщения и провеждане на видеоконференции в едно. Hangouts Chat и Meet са част от плановете за абонамент на G Suite на Google, които ви носят куп други полезни услуги. Цените започват от едва $ 6 на потребител. От друга страна, Microsoft Teams е безплатна услуга, но позволява само изпращане на съобщения и споделяне на файлове между членовете на екипа. За да включите във вашия план функцията за видеоконферентна връзка, ще трябва да платите поне $ 5 на потребител. И точно като G Suite на Google, Microsoft Teams включва и други услуги като OneDrive съхранение и други.
Вижте как да изберем безплатно приложение за видео конферентни разговори
Hangouts • Skype • чат приложения